ওয়েব ডেস্ক: বারুইপুর সুপার স্পেশালিটি হাসপাতালে এসএনসিইউ ইউনিটের এসি বিকল। তার জেরে ১১টি শিশুকে স্থানান্তরিত করা হল দক্ষিণ কলকাতার এমআর বাঙ্গুর হাসপাতালে। কিন্তু এমআর বাঙ্গুর হাসপাতালে সব শিশুকে ভর্তি নেওয়া সম্ভব হয়নি। সেখান থেকে কয়েকজন শিশুকে অন্যত্র রেফার করা হয়। আর এই রেফার, পাল্টা রেফারের ঠেলায় দুই শিশুর শারীরিক অবস্থা খারাপ হয় বলে অভিযোগ। দিন পাঁচেক আগে বারুইপুর মহকুমা সুপার স্পেশালিটি হাসপাতালের এসএনসিইউ ওয়ার্ডের এসি মেসিন খারাপ হয়ে যায়। সব এসি মেসিন একসঙ্গে বিকল হয়ে যাওয়ায় ১১ জন শিশুকে অন্যত্র রেফার করা হয়। বিভিন্ন শিশুর পরিবারের অভিযোগ, রেফার করতে দেরি করা হয়। পর্যাপ্ত অ্যাম্বুল্যান্স না থাকায় পরিস্থিতি আরও জটিল চেহারা নেয়। প্রতিবাদে হাসপাতালের সামনে বিক্ষোভ দেখান তাঁরা।